Valerij Sineľnikov

Dohoda s chorobou

Ukážka z elektronickej knihy

Valerij Sineľnikov

Dohoda s chorobou

Z ruského originálu: Возлюби болезнь свою

© V. Sineľnikov, 2006

Slovak edition by

Alexander Giertli – EUGENIKA Pbl.

P. O. Box 187, 850 00 Bratislava 5

tel./fax/záznam: 00421-2-63810659

e-mail: eugenika@eugenika.sk

internet: www.eugenika.sk

Zodpovedná redaktorka: Zuzana Šestáková

Grafická úprava: Miroslav Nemec

Návrh obálky: Miroslav Nemec

Bratislava 2014, 2018

Tlač: ARIMES

ISBN 9878-80-89227-69-3

Vytvorenie elektronickej verzie Dibuk, s. r. o., 2018

Túto knižku venujem svojim rodičom

Vladimírovi Ivanovičovi a Valentine Jemeljanovne Sineľnikovým a rodičom mojej manželky

Anatolijovi Alexejevičovi a Lidii Stepanovne
Korbakovovým.

Dali ste nám všetko potrebné pre život,

dokonca ešte viac... Máme vás radi.

PREDHOVOR

Vážený čitateľ! Táto knižka je výsledkom mojich výskumov, s ktorými som začal ešte počas štúdia na lekárskej fakulte. Oboznámi vás so skrytými príčinami chorôb ľudského organizmu, pomôže vám ich odhaľovať a liečiť aj bez použitia liekov, a v neposlednom rade im predchádzať.

Na univerzite ma ako budúceho lekára učili, že na vyliečenie chorého je potrebné nájsť príčiny ochorenia a odstrániť ich. Lenže za celých šesť rokov štúdia a dva roky praxe som sa nedozvedel nič o príčine vzniku ani jednej choroby. Pochopil som, že oficiálna medicína ich jednoducho nepozná. Iba ich hľadá, a to už veľmi dlho. Dochádza tak k paradoxu: na jednej strane treba na vyliečenie chorého človeka poznať príčiny ochorenia a odstrániť ich, ale na druhej strane ich medicína nepozná. Oficiálna medicína teda choroby neodstraňuje – iba zmierňuje trápenie chorých.

Ale ja som chcel tieto príčiny poznať. Kráčal som cestou, ktorej sa už veľa storočí pridŕža oficiálna medicína. Čoskoro som zistil, že oficiálna medicína hľadá na zlom mieste. Samotný prístup k chorému a chorobe nie je správny. Ak v nemocnici liečia žalúdočné vredy, no tie sa za nejaký čas opäť objavia, znamená to, že choroba bola iba dočasne utlmená. Ak po aplikácii hormonálnej masti zmizne vyrážka, no potom sa opäť objaví, nie je to liečenie. A koľko je takzvaných nevyliečiteľných chorôb (rakovina, cukrovka, srdcové choroby, skleróza, epilepsia...)?!

Začal som hľadať iné cesty. Zaujímal som sa o liečivé byliny, zbieral som ľudové recepty, istý čas som pracoval so známym ľudovým liečiteľom. Zaujímal som sa o biopolia. Ale ani to ma celkom neuspokojovalo. Cítil som, že tomu stále chýba niečo podstatné. Musí predsa existovať nejaký model, ktorý by spájal všetky existujúce metódy pôsobenia na človeka a  chorobu. V tom čase som študoval homeopatiu a hneď po skončení univerzity som začal pracovať ako homeopat.

Homeopatia ma zaujala ako osobitá medicína. Jedným z jej princípov je obnovenie dynamickej rovnováhy organizmu, ale nie potlačenie choroby. Má svoj individuálny, unikátny prístup k ochoreniam aj k samotnému chorému. Okrem toho sa všetky lieky pripravujú z prírodných surovín (rastliny, minerály, jedy, hmyz, sekréty živočíchov, chorobné produkty). Spôsob prípravy a použitia homeopatických prípravkov vylučuje vznik škodlivých vedľajších účinkov alebo návykov. Zakladateľ homeopatie Samuel Hahnemann skutočne predbehol svoju dobu.

Keď som pracoval ako homeopat, tešili ma úspechy pri liečbe. Bol som touto metódou nadšený. Vedel som vyliečiť aj ochorenia, s ktorými si oficiálna medicína nevie rady. Ale aj tu som sa občas stretol s neúspechom. Vtedy som začal pozornejšie sledovať správanie chorých osôb. Postupne som zisťoval, že ochorenie občas plní pre človeka určitú funkciu. V niektorých prípadoch boli tieto funkcie zjavné, v iných skryté. Pustil som sa do štúdia psychológie a psychoterapie, ovládol som hypnózu a ujal sa výskumu ľudského podvedomia.

Postupne som si začal uvedomovať, že príčiny ochorení nie sú mimo človeka, ale v ňom samom. Každý človek si sám vytvára chorobu. Nespočetnekrát som sa zamýšľal nad prípadmi zo svojej praxe a zakaždým som sa presvedčoval o tom, že vonkajšie faktory ako stravovanie, infekcia, klimatické podmienky a pod. sú pre prepuknutie choroby iba „živnou pôdou“ – no samotná príčina vzniku choroby sa skrýva hlbšie vo vnútri človeka. Pritom je jedno, či ide o chorobu duše alebo tela.

V tom čase už existovali práce o neurolingvistickom programovaní a modernej hypnóze, ktoré potvrdili moje domnienky a vybavili ma konkrétnym nástrojom pre úspešnejší výskum a liečenie chorých. Veľmi na mňa zapôsobili aj knižky Louise L. Hayovej, S. Grofa, S. Lazareva či C. Castanedu, ako aj zen-budhizmus, taoizmus a joga.

V mojom vedomí sa začal rysovať akýsi model. Pomenoval som si ho „Biblický model ľudského vedomia a podvedomé programovanie“. Prečo biblický? Pretože stojí na zákonoch starých ako sám svet. Prečo programovanie? Pretože sme od detstva programovaní na určité vnímanie okolitého sveta. Potom podľa týchto programov žijeme a zbytočne si vyrábame množstvo trápenia a problémov. Občas to chceme zmeniť, ale nevieme ako.

Začal som sám na sebe skúšať nový model vedomia. Efekt bol ohromujúci! V mojom živote sa začali diať pozoruhodné zmeny. Týkali sa zdravia aj ostatných oblastí môjho života. Cítil som sa skvelo. Život bol omnoho krajší a zaujímavejší.

Začal som tieto princípy používať pri práci so svojimi pacientmi. Výsledky boli pozoruhodné. Tí ľudia, ktorí nový model prijali, sa zbavovali akýchkoľvek ochorení, vrátane takzvaných nevyliečiteľných. Chcem zdôrazniť, že moja metóda nie je všeliekom ani zárukou. Je to však nástroj na úspešné riešenie rôznych problémov, ktorý si môže osvojiť každý človek.

Veľa úspechov!

AKO PRACOVAŤ
S TOUTO KNIHOU

Nesnažte sa čítať túto knihu ako román. Je to skôr príručka, s ktorou treba pracovať. Preto si ju čítajte opakovane. A zakaždým si preverujte nové znalosti v praxi. Je to ako keď sa učíme šoférovať. Najprv si naštudujete teóriu, potom si sadnete za volant a skúsite riadiť auto. Niekto sa to naučí rýchlejšie, iný bude potrebovať viac času a praxe. Niektorým čitateľom budú určité myšlienky pripadať známe, takže všetko zvládnu rýchlejšie. Iní, pre ktorých bude táto kniha niečím úplne novým, sa budú musieť veľmi snažiť a venovať tomu čas.

Táto kniha popisuje efektívnu metódu riešenia rôznych problémov. Dá sa využiť nielen na liečenie širokého spektra chorôb, ale aj na normalizáciu takých oblastí osobného života, ako sú vzťahy, práca, rodina či peniaze. Zároveň vás však chcem hneď varovať: nechytajte sa mojej metódy ako všelieku. Nech sa stane jedným zo stupienkov na vašej ceste poznania.

V prvej kapitole zhŕňam to, ako človek vníma a vytvára svoj okolitý svet, aj aké zákony fungujú vo vesmíre. Čím lepšie pochopíte tieto informácie, tým jednoduchšie a rýchlejšie si osvojíte celú metódu.

V druhej kapitole opisujem, ako si ľudia vytvárajú choroby. Zastavte sa pri tom a úprimne sa zamyslite.

V tretej kapitole pristupujem pozitívne k pocitom a sklonom, ktoré vedú k tomu, že si ľudia vytvárajú choroby a problémy. Po prečítaní tejto kapitoly si urobte zoznam vlastných zhubných myšlienok a emócií.

Štvrtú kapitolu čítajte veľmi pozorne. V nej uvádzam konkrétne kroky mojej liečivej metódy. Nestačí však iba teória, sú potrebné aj skúsenosti. Príklady z mojej lekárskej praxe vám v tom pomôžu. Vyskúšajte si to, o čom sa dočítate. Máte všetko, čo potrebujete, aby ste sa uzdravili!

V texte som musel opakovane používať pojmy ako Boh, Vesmír, vyššia inteligencia. Sú to rôzne názvy jedného a toho istého – akejsi tajomnej a záhadnej sily, ktorá pôsobí v celom vesmíre i v každom z nás. Ak ste nábožensky založení, môžete používať termín „Boh“. Zamyslite sa však, čo si pod týmto pojmom spontánne predstavíte. Nech je to čokoľvek, pamätajte si, že je to iba vaša predstava. Ak ste ateisti, potom sa vám zrejme bude viac páčiť pojem Vesmír. Pokiaľ vám nevyhovuje ani jeden z týchto pojmov, nájdite si nejaké vlastné slovo, ktoré najlepšie vystihne vašu predstavu o sebe a okolitom svete. Do úvahy prichádza akákoľvek predstava o zjednocujúcom, najvyššom a rozumnom vesmírnom princípe.

Na záver chcem zdôrazniť, aby ste túto knihu nepokladali za nijakú dogmu. Pokiaľ s niektorou mojou myšlienkou nebudete súhlasiť, urobte si pri nej otáznik a čítajte ďalej. Berte ponúkanú metódu ako nástroj na pomoc sebe samému. Nikto predsa nedokáže vyriešiť vaše problémy lepšie, ako vy sami.

1. ČASŤ

NESKUTOČNÁ REALITA

Za posledné desaťročie vedci dospeli k názoru, že vesmír je formou nepochopiteľnej, čírej energie, ktorá má svoje vlastné vedomie. V kresťanstve sa jej hovorí Boh, v moslimskom svete Alláh, na Východe „pravda“. Nech to nazývame, ako chceme, sú to len rôzne metafory, rôzne spôsoby, ako opísať jedno a to isté: spoločný prameň všetkého, čo je, sila, ktorá spája všetkých a všetko na tomto svete a ktorá je základom života.

Kúzelníci a čarodejníci vedeli odjakživa, a dnes už to vie aj oficiálna veda, že táto záhadná energia podlieha pôsobeniu ľudských myšlienok. Naše očakávanie pôsobí na energetické systémy a vytvára udalosti v súlade s týmto očakávaním. Pôvodný prameň všetkého, čo je, tá sila, ktorá tvorí náš osud, je priamo v nás.

To sa vedelo už v dávnej minulosti. Napríklad v Biblii sa píše: „Nehľadajte kráľovstvo božie v nebi, ale vo svojom srdci.“ A nápis na slávnom antickom chráme hlása: „Poznaj sám seba.“

Ako je však možné, že tú istú skutočnosť ľudia vnímajú tak odlišne? Príčina je v postoji danej osoby voči tomu, čo vníma.

Ľudia komunikujú s okolitou realitou prinajmenšom na dvoch úrovniach: vedomej a podvedomej. Nikto z nás neprichádza do vedomého styku priamo s objektívnou skutočnosťou, ale s určitými predstavami, s určitým modelom sveta.

Naše podvedomie je ako veľký iluzionista. Vytvára pre nás náš vlastný malý svet, chráni nás pred vesmírnym chaosom, vyberá pre nás to, čo považuje za vhodné a bezpečné. Lenže pri plnení tejto ochrannej funkcie sa pre mnohých ľudí mimovoľne premenil na väzenie. Náš rozum nám väčšinou nedovoľuje prekročiť hranice nami vytvoreného sveta. Využíva najmä strach, aby nás presvedčil o tom, že tá ilúzia, ktorú nám podáva, je skutočná, naozajstná REALITA.

Na zemi sa nenájdu ani dvaja ľudia, ktorých odtlačky prstov by sa úplne zhodovali. Rovnako sa nenájdu ani dvaja ľudia, ktorých životné skúsenosti by sa celkom zhodovali. Dokonca aj život jednovaječných dvojičiek sa v niečom líši.

Inými slovami, každý človek žije vo svojom unikátnom svete, ktorý si sám vytvára. Každý z nás si od narodenia pod vplyvom rodičov, učiteľov a okolitého prostredia konštruuje svoju vlastnú realitu, svoj vlastný svet. Ak máte deti, spomeňte si, ako ste im neraz vnucovali vlastné poňatie sveta, vysvetľovali im, čo je zlé a čo dobré, čo sa smie robiť a čo nie. To isté robili aj ich staré mamy a starí otcovia, učitelia a iní dospelí.

Koniec ukážky